L’Arxiu Valencià del Disseny reivindica en una exposició la figura de José Martínez-Medina com a promotor de les avantguardes artístiques del segle XX

## L’Arxiu Valencià del Disseny reivindica en una exposició la figura de José Martínez-Medina com a promotor de les avantguardes artístiques del segle XX

Dues dones contemplen obres de l'exposició.

L’Arxiu Valencià del Disseny ha inaugurat l’exposició ‘José Martínez-Medina i la innovació artística a València’, enquadrada en la sèrie ‘Contextos’ de la Col·lecció Martínez Guerricabeitia i que romandrà oberta al públic al Centre Cultural La Nau fins el 16 d’abril de 2023.

Amb aquesta exposició, València dona testimoniatge de la connexió entre el disseny i l’art d’avantguarda que es forjava a la ciutat en els anys 60 i que es va imposar durant dècades fins a finals del segle XX. Ho fa a través de 80 obres pictòriques i gràfiques disposades pel comissari de l’exposició, el professor de la Universitat de València **Vicente Pla**, codirector de l’Arxiu Valencià del Disseny, en dos capítols diferenciats, ‘Discontinuïtats’ i ‘Expansions’, amb els quals pretén “configurar una estructura de coneixement que ens ajudarà a entendre bona part tant de l’art de la innovació pictòrica i gràfica valenciana com els moderns plantejaments del disseny”.

L'acte inaugural, celebrat dimarts 20 de desembre, va comptar amb la presència de la vicerectora de Cultura i Societat, **Ester Alba**; el professor **Vicente Pla**; el director d’activitats de la Col·lecció Martínez Guerricabeitia, **José Martín**; i **José Miguel Martínez-Medina**, fill de l’homenatjat que va parlar en representació de la família, la qual ha fet la donació de l’arxiu de son pare a l’Arxiu Valencià del Disseny per al seu estudi, conservació i difusió.

La vicerectora **Ester Alba** va agrair el treball conjunt realitzat en aquesta mostra entre l’Arxiu Valencià del Disseny i la Col·lecció Martínez Guerricabeitia “que ha permés que dues col·leccions de la Universitat de València puguen conviure i dialogar en un únic espai, conjuminant dues vessants artístiques com són el disseny, la innovació i l’avantguarda en la construcció dels espais, i l’art, que dona un salt passant de ser un element merament contemplatiu a servir de motor de canvi social i polític”.

A les seues paraules es va sumar el comissari de l’exposició, qui va insistir en la connexió entre els dos llegats presents en la mostra: el de **José Martínez-Medina**, precursor i pioner en l’avantguarda artística valenciana des del disseny, i el de **Jesús Martínez Guerricabeitia**, amb una col·lecció d’art contemporani excel·lentment conservada i disposada per a la seua difusió.

En aquest sentit, **José Martín** va mostrar la seua satisfacció per veure la confluència dels dos projectes contemporanis artístics de la Universitat en un mateix espai, la Sala Martínez Guerricabeitia de La Nau; mentre **José Miguel Martínez-Medina** va recordar amb emoció l’esperit innovador i trencador de son pare, a qui va definir com a “un enamorat de l’art”.

L'obertura a la societat d’aquesta exposició va reunir alhora a múltiples artífexs de la cultura, el disseny i l’art valencians. A més de la presència del gerent de la Fundació General de la Universitat de València, **Cristóbal Suria**; la cap de la Unitat d’Innovació de l’Agència Valenciana de la Innovació, **Silvia Sánchez**; la directora de l’Escola Superior d’Art de València (EASD), **Rosa Esteban**; la directora de l’IVAM, **Nuria Enguita**; **José Pedro Martínez**, fill de Jesús Martínez Guerricabeitia i antic director de la Col·lecció de la UV; o **Carlos Salazar**, del Col·legi d’Arquitectes; s’hi van donar cita **Lola Castelló**, **Marisa Gallén**, **Vicent Martínez**, **Manuel Lecuona**, **Xavier Bordils**, **Xavier Giner**, **Ximo Roca**, **Artur Heras**, **Javier Calvo**, **Bernardo Tejeda**, **Amparo Iranzo**, **Boye Llorens Peters**, **Luis Moscardó Cuquerella**, **Ximo Amigó** o **Aurora Valero** qui va ressaltar la figura de José Martínez-Medina com a “protector dels artistes valencians”.

**Empresari i mentor inquiet**  
I és que **José Martínez-Medina** es va “enganxar” al plantejaments gràfics i artístics moderns, els quals el van resultar d’allò més atractius i en els quals va fixar la seua producció, d’una banda, com a dibuixant, creador de dissenys de productes i projectista d’interiors; i, d’una altra, com a amant de la creació artística més innovadora, trencadora i quasi irreverent, que començava a enfrontar-se amb fermesa als fonaments convencionals de l’art.

Tot allò, més la seua inquietud per adaptar-se i adaptar el seu entorn productiu a les noves tendències estètiques, explica Vicente Pla, va fer de Martínez-Medina una persona influent en el món artístic valencià, convertint la botiga que la família havia obert en el cèntric carrer Poeta Querol l’any 1962 en un punt de trobada, un lloc de referència per a les ments creadores més recents, “tant des de plantejaments teòrics, com en el cas de **Vicente Aguilera Cerni**, com des de la pràctica artística, com en el de **Ximo Michavila**”.

José Martínez-Medina (1919-2006) es posà al front, juntament amb els seus germans, de la fàbrica de mobles fundada per son pare, **Juan Martínez Medina**. Açò va ocórrer l’any 1952, moment en què la dedicació de José no es va limitar a la mera gestió empresarial, sinó que començà ja a treballar com a dissenyador per a l’empresa fent de la seua producció “una de les principals aportacions a la modernització del moble i de l’interiorisme a València durant la segona meitat del segle XX”, destaca Pla.

Aquesta sensibilitat artística abocà a l’empresari i dissenyador a donar suport i visibilitzar a un nombrós grup de joves artistes emergents convertint la botiga de Poeta Querol en una mena de galeria o sala d’exposicions on s’exhibia l’obra més moderna, creacions que havien sigut resultat d’experiments i d’actituds inconformistes; i esdevenint ell mateix en contacte i facilitador perquè aquestes propostes, fins i tot les més arriscades, trobaren una via d’introducció en el mercat artístic.

Ací apareixen noms propis com ara **José María Yturralde**, **Javier Calvo**, **Manolo Valdés**, **Salvador Soria**, **Artur Heras**, **Ximo Michavila**, **Rafael Armengol**…, però també els de dones pioneres de l’avantguarda valenciana com són **Aurora Valero**, **Ana Peters** i **Camelia López**, totes tres protagonistes de la primera exposició dedicada a dones artistes, l’any 1965, que va promoure José Martínez-Medina.

Segons detalla el comissari de la mostra, la figura de José Martínez-Medina no és encara prou coneguda malgrat que el trobem vinculat a l’art modern a partir d’alguns estudis previs. D’ací que l’exposició ‘José Martínez-Medina i la innovació artística a València’ busque ser un altaveu del paper fonamental que va exercir el dissenyador valencià per a la consolidació de l’avantguarda artística de la segona meitat del segle XX, prenent com a referència obra de la Col·lecció Martínez Guerricabeita de la Universitat de València, produïda per artistes relacionats amb José Martínez-Medina, així com quadres i d’altres peces procedents de fons de l’IVAM, de la cessió d’artistes o dels seus hereus, a més d’obra gràfica de l’Arxiu Valencià del Disseny, des del qual, assenyala Vicente Pla, “s’ha volgut orientar aquest projecte expositiu cap a la demostració de les intenses connexions estructurals i homològiques entre el món del disseny i el de les arts plàstiques dins del gran marc de les pràctiques creatives inspirades per l’ideal de la innovació”.

Hui, aquesta demostració és possible en un altre “gran marc”: el de la Capitalitat Mundial del Disseny, que ha pertangut aquest 2022 a la ciutat de València posant de manifest que aquella innovació creativa dels 60 continua vigent en el segle XXI, amb el suport d’institucions i entitats capitals en la promoció del disseny com són la Generalitat a través de l’Agència Valenciana de la Innovació, l’Ajuntament de València o la World Design Capital Valencia 2022.

**LLISTAT COMPLET DELS I LES ARTISTES PRESENTS EN L’EXPOSICIÓ**  
*Cristina Alabau  
Andreu Alfaro  
Anzo  
Rafael Armengol  
Manuel Boix  
Javier Calvo  
Camelia  
Equipo Crónica  
Amadeo Gabino  
Josep Guinovart  
Artur Heras  
Manuel Hernández Mompó  
Carmen Michavila  
Joaquín Michavila  
Ana Peters  
Eusebio Sempere  
Salvador Soria  
Manuel Valdés  
Aurora Valero  
Salvador Victoria  
José María Yturralde*

Més informació:

Galeria d'imatges 

### Exposició 'José Martínez Medina i la innovació artística a València'

Arxivat en:

, Fundació General UV
, Exposicions
, Centre Cultural La Nau
, Arxiu Valencià del Disseny
, Col·leccions

## Altres Notícies

La Universitat presenta a La Nau la major retrospectiva sobre l'artista i cantant Miguel de Molina

La Universitat de València presenta una exposició sobre la bellesa i utilitat que amaguen les “males herbes”

L’exposició ‘¡Viva el Arroz! Gutiérrez visita València’ recull l’obra de K-Hito al Col·legi Major Rector Peset

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar